กรมสุขภาพจิต เผยวัยแรงงานไทยมีพลังยืดหยุ่น 1 ใน 3 พลังสำคัญป้องกันสุขภาพจิตช่วงโควิดดี สะท้อนจากการปรับตัวยอมลดพฤติกรรมเสี่ยงลงกว่าครึ่งทั้งการดื่มสุราและสูบบุหรี่
กรมสุขภาพจิต เผยวัยแรงงานไทยมีพลังยืดหยุ่น 1 ใน 3 พลังสำคัญป้องกันสุขภาพจิตช่วงโควิดดี สะท้อนจากการปรับตัวยอมลดพฤติกรรมเสี่ยงลงกว่าครึ่งทั้งการดื่มสุราและสูบบุหรี่ นพ.จุมภฏ พรมสีดา รองอธิบดีกรมสุขภาพจิต กล่าวว่า จากสถานการณ์โรคโควิด-19 พบผลกระทบต่อร่างกายและจิตใจประชาชน แต่หากมองเฉพาะกลุ่มแรงงานจะพบว่าแม้ปกติจะเป็นกลุ่มที่มีพฤติกรรมเสี่ยงทำลายสุขภาพ เช่น ดื่มเหล้า สูบบุหรี่ แต่เมื่อมีสถานการณ์โควิดกลับปรับตัวได้ด้วยเหตุผลทั้งอยากรักษาสุขภาพ หาซื้อยาก และรายได้ลด ผลสำรวจของศูนย์วิจัยปัญหาสุราพบประชาชน 50% หยุดดื่มสุราช่วงนี้ ขณะที่อุบัติเหตุทางถนนเมื่อเทียบเดือนเมษายนปีนี้กับปีก่อน พบลดลงกว่าครึ่งเช่นกันทั้งจำนวนอุบัติเหตุ จำนวนผู้เสียชีวิต ผู้บาดเจ็บและพิการ ซึ่งหากไม่มีสถานการณ์โควิดแล้วคนไทยเลิกดื่มสุราได้ 50% เช่นนี้ได้ตลอดจะช่วยชาติประหยัดเงินได้กว่า 4 หมื่นล้านบาท อีกทั้งยังทำให้ร่างกายแข็งแรงขึ้นเพราะสุราทำให้เม็ดเลือดขาวอ่อนแอ ภูมิต้านทานลด โอกาสเกิดภาวะหัวใจล้มเหลวง่ายกว่าคนทั่วไป อีกทั้งการครองสติไม่ได้ทำให้เกิดพฤติกรรมแพร่โรคโควิด-19 มากขึ้น จะเห็นได้ว่าในวัยแรงงานมีการปรับเปลี่ยนพฤติกรรม เป็นพลังยืดหยุ่น ซึ่งเป็น 1 ใน 3 พลังหลัก นอกจากพลังบวก และพลังร่วมแรงร่วมใจที่กรมสุขภาพจิตแนะนำให้ประชาชนเสริมเพื่อเพิ่มกำลังใจตนเองและครอบครัวให้ผ่านพ้นวิกฤตนี้ไปให้ได้ส่วนปัญหาคนพยายามฆ่าตัวตายในช่วงนี้ นพ.จุมภฏ พรมสีดา กล่าวว่า เป็นเรื่องที่กรมสุขภาพจิต มีความห่วงใย เอาจริงเรื่องนี้ มีสายด่วนสุขภาพจิต 1323 พร้อมบริการตลอด 24 ชม. มีโรงพยาบาลเฉพาะและระบบส่งต่อทั่วประเทศพร้อมบริการเพียงแค่ประชาชนเลือกมาใช้ ทั้งนี้ การอยากฆ่าตัวตาย เป็นอารมณ์ช่วงขณะหนึ่งเท่านั้น หากผ่านไปได้เราจะเข้มแข็งขึ้น ซึ่งแนะจะผ่านอารมณ์นี้ให้ได้ คือทันทีที่มีอารมณ์อยากฆ่าตัวตาย อย่าเก็บไว้คนเดียว ควรระบายกลับคนใกล้ตัวหรือหากไม่มีใครให้โทรไปที่สายด่วน 1323 คนใกล้ชิดเองก็ควรสังเกตสัญญาณอยากฆ่าตัวตายแม้เล็กน้อยควรถามตรงๆ อย่างเข้าใจ จะช่วยให้ผู้อยู่ในอารมณ์อยากฆ่าตัวตายพ้นจากช่วงอารมณ์ขณะหนึ่งนั้นได้